**Digitális munkarendünk szabályai**

1. **Kommunikáció**

A digitális munkarend alatt a kapcsolattartás a szülőkkel a Kréta felületén keresztül történik, a tanulókkal, tanulócsoportjaikkal a szaktanárok a TEAMS lehetőségeit kihasználva kommunikálnak.

1. **Az oktatás felülete, formái, szabályai**

Az oktatás egységesen a TEAMS platformon folyik. Ennek használatában már rendelkezünk tapasztalatokkal, a csoportok összeállítása, a kapcsolatfelvétel megtörtént, a legtöbb osztály, csoport már kapott és adott le feladatot ezen a felületen.

Az oktatás a kötelező óraszám 60%-ában jelenlétet megkívánó online tanórákon folyik. Az órák 50 percesek, 9 és 13 óra között lesznek megtartva. Ettől eltérés kivételes esetben lesz, olyankor, amikor ezt a csoportbontás megköveteli. Az online órákon a jelenlét kötelező, a bejelentkezést a rendszer rögzíti. Az óra végén az időbélyeget is tartalmazó jelenléti ívet letöltjük, ez alapján történik a késés, hiányzás adminisztrálása a Kréta rendszerben.

Az online órákon felkészülten, a szükséges taneszközöket, digitális eszközöket előkészítve kell megjelenni. A tanórai viselkedés szabályai a jelenléti oktatásban megszokottak: nem szabad, enni, sétálni, az órát zavarni.

A kötelező órák fennmaradó részében önálló tanulás, feladatmegoldás, gyakorlás, számonkérés folyik. A feladatokat legkésőbb az adott hét első napján megkapják a diákok. A feladat kiírása a feladatot, az elvárt dokumentumot, produktumot, a beadási határidőt és az esetleges értékelés szempontjait is tartalmazza. Az előírt feladatok beadása kötelező. A mulasztás következményeiről a szaktanárok még a jelenléti oktatás alatt tájékoztatást adtak, de ez a tájékoztatás a témája az első online óráknak is, illetve az első csoportüzeneteknek is.

1. **Jelenlét, mulasztás igazolása**

A jelenlétet az online órák esetében tudjuk adminisztrálni. Betegség, szülői kérelemre történő mulasztás esetén az igazolás a házirend szerint történik, a Kréta ügyintézés felületén keresztül.

Amennyiben az online tanítási órán a tanuló technikai okból nem tud részt venni, kérjük, hogy a szülő ezt jelezze. Ha a probléma eseti, a mulasztást a szülő igazolhatja. Ha tartós az akadályoztatás, az iskola minden segítséget megad, hogy az akadályok elháruljanak (pl. eszközkölcsönzés, iskolai munkavégzés).

Az igazolatlan mulasztások elkerülése végett kérjük a szülőket, hogy kísérjék fokozott figyelemmel az osztályfőnöki jelzéseket.

1. **Adatvédelmi szabályok**

Az online órák, előadások rögzítése, tárolása, továbbítása, nyilvánosságra hozatala tilos,  beleértve képernyőképek készítését, telefonnal történő rögzítését vagy bármilyen más formában való elmentését. A diákok által készített tananyagok csak a szaktanári utasításoknak megfelelően oszthatók meg tanulócsoporton belül. Amennyiben a távoktatásban részesülő diák, hallgató, szülői felügyeletet gyakorló személy a valós idejű közvetítést mégis rögzíti, jogosulatlanul felhasználja, úgy önállóan felel annak szerzői jogi, adatvédelmi jogi és esetleges büntetőjogi jogkövetkezményeiért is.

Amennyiben a diákoknak videófelvétel megküldése útján kell igazolniuk a gyakorlati órán kapott feladat elvégzését a pedagógus felé, azt az oktatási keretrendszerbe kell feltölteni. A videófelvétel az értékelést követően nem tárolható.

Szóbeli számonkérés, feleltetés esetén fontos adatvédelmi követelmény, hogy a kamerás megfigyelés nem járhat a magánszféra sérelmével, így a kamerák látószögét úgy kell beállítani, hogy csak a tanuló látszódjék rajta, a környezet, a lakás és annak berendezése semmi esetre sem. A felvételek őrzése és tárolása kapcsán ez esetben is érvényesülniük kell a fent részletesen kifejtett adatvédelmi alapelveknek.

A számonkérések, dolgozatok kapcsán is érvényesülnie kell a korlátozott tárolhatóság elvének, így azok megőrzésének a nem távoktatás keretében előírt időtartamokhoz kell igazodnia. Így például az értékelést követően a pedagógus az adatokat az oktatási intézmény szabályai szerint, csak témazáró dolgozatok, szakdolgozatok, stb. esetében őrizheti meg.

1. **Érvényesség, hatályosság**

Jelen szabályozás a járványügyi veszélyhelyzetben előírt digitális munkarend idejére marad érvényben. Az előírások vonatkoznak az iskolával jogviszonyban álló tanulókra, a tanulók szüleire és gondviselőire, az iskola oktatóira és dolgozóira.

Budapest, 2020. november 11. Koronkáné Járai Annamária

 igazgató